<classify> HALMASHAURI ya wilaya ya Chamwino imetenga eneo la uwekezaji katika kijiji cha Dabalo kwa ajili ya ujenzi wa kiwanda cha sukari kitakachokuwa na uwezo wa kuzalisha tani 15,000 kwa mwaka kitakapokamilika. Hayo yalisemwa na Mkurugenzi Mtendaji wa Halmashauri ya wilaya ya Chamwino mkoani Dodoma, Athumani Masasi. Alisema hayo wakati akisoma taarifa ya utekelezaji wa shughuli za serikali za halmashauri hiyo katika mkutano wa mwaka wa baraza la madiwani kwa kipindi cha Julai mwaka jana hadi Juni mwaka huu kilichofanyika jana.Alisema eneo hilo la uwekezaji lina mashamba mengi ya miwa, imefanikiwa kumpata mwekezaji Purandare Industries Tanzania LTD kutoka India kwa ajili ya ujenzi wa kiwanda cha sukari. Kiwanda hicho kitakapokamilika kitakuwa na uwezo wa kutoa ajira kwa Watanzania wasiopungua 2,000 na kitaongeza idadi ya wakulima watakaozalisha miwa zaidi ya 3,000. Aidha halmashauri hiyo itajenga kiwanda cha kusindika zabibu kitakachojengwa eneo la Chinangali B na cha maembe kitakachojengwa katika kijiji cha Huzi ndani ya wilaya hiyo ya Chamwino.Alisema halmashauri hiyo imejipanga kujitegemea katika kujiendesha kwa kutumia mapato yake ya ndani kwa kiwango cha asilimia 65 ifikapo mwaka 2022, ikilinganishwa na asilimia tano ya mwaka huu. Pia alisema halmashauri hiyo imefanikiwa kupokea Sh milioni 900 kwa ajili ya ukarabati na kujenga miundombinu ya vituo vya afya vya Chamwino na Mpwayungu.  <topic>: kitaifa 